Generelt

**Bemærk:** For at udfærdige en Jernbanesikkerhedsplan, skal man være uddannet sporspærringsleder og den som instruere arbejdsholdet skal også være uddannet Sporspærringsleder. Nedenstående felter skal udfyldes.

|  |  |
| --- | --- |
| Strækning/er | Hvilke strækning/er arbejdet udføres på. |
| Km | Fra km til km. |
| Udfærdiget af | Navn som står på E-card el. legitimationskortet. |
| Firma | Det firma udfærdiger er ansat i. |
| Kompetence ORS | Den OR-kompetence som udfærdiger har. |
| Bygherre | Hvilken bygherre som har ansvaret for projektet. |
| Projekt-Id | Det Projekt-Id, projektet som sagsbehandlingen hører til. |
| Arbejdsområde besigtiget dato | Udfyldes med dato for seneste besigtigelse på arbejdsstedet.  Bemærk: Datoen må ikke være mere end 3 måneder gammel. Hvis det er en anden end udfærdiger der besigtiger arbejdsstedet, skal dato og navn på vedkommende stå i feltet. |
| Udfyldt dato | Jernbanesikkerhedsinstruktionens udfærdigelses dato. |

**Sidehovedet er forbeholdt Banedanmarks Sikkerhedskoordinator.**

Generelt for udfyldelse af en Jernbanesikkerhedsplan.

Der skal tages aktivt stilling til hvert enkelt punkt i skabelonen. Er punktet ikke relevant for det pågældende arbejde, påføres ”intet”. Punkterne må ikke slettes.

Ved revision og/eller en forlængelse af en tidligere godkendt Jernbanesikkerhedsplan, skal indholdet være kvalitets sikret af en sikkerhedskoordinator, den skal kun indeholde de arbejder som skal udføres i den periode som Jernbanesikkerhedsplan nu er gyldig for.

Ønskes der revidering af gældende jernbanesikkerhedsplan, anføres de ønskede ændringer med RØD tekst under det ønskede afsnit. Teksten der ønskes erstattet ~~overstreges~~, så ændringen tydeligt kan ses. Først efter godkendelse fra en sikkerhedskoordinator, er ændringen gældende.

**Punkterne skal udfyldes på følgende måde:**

1. Projektbeskrivelse

Her beskrives kort hvilket Projekt arbejdet foregår under.

1. Arbejdsopgave (specifik)

Her anføres kort og præcist, hvilket/hvilke konkrete arbejdsopgaver, Jernbanesikkerhedsplan omfatter.

1. Arbejdsområde /Systemgrænse

Her anføres afgrænsningen af arbejdsområdet præcist beskrevet evt. til og fra km, station navn med spornummer og evt. perron nummer. I form af en skitse / et billede som bilag, således at der ikke kan være tvivl om arbejdsområdets beliggenhed og omfang.

Arbejdes der ved systemgrænse/banestykket mellem SR og OR skal dette også beskrives.

1. Dato Til/Fra

Her anføres den/de præcise planlagte dato/er og tidspunkt/er for arbejdets udførsel.

1. Arbejde med vagtpost

Her beskrives hvor og hvilke arbejdsopgaver som foregår som vagtpostarbejde.

1. Arbejde i spærret spor

Her beskrives hvilke arbejdsopgaver der foregår i spærret spor samt brug af assisterende jernbanearbejdsleder ved flere arbejdshold.

Ved brug af assisterende jernbanearbejdsleder skal deres ansvar og opgaver være beskrevet på en sådan måde, at der ikke kan sås tvivl om ansvarsfordelingen.

1. Særligt vedr. færden / arbejde

Her anføres evt. særlige forhold omkring færden og arbejde. Det kan f.eks. være forbud mod at færdes særlige steder / områder, scanning af RFID, eller angivelse af særlige adgangsveje. evt. i form af en skitse eller et billede som bilag.

1. Sikring mod spor og nabospor

Her beskrives hvor og hvordan overskridelse af sikkerhedsafstand mod nabospor er planlagt sikret, enten med hegn, afskærmning, tydelig markering i terrænet, personsikring eller aftaler om undladelse af hegn m.v. ved f.eks. meget stor sporafstand. evt. i form af en skitse eller et billede som bilag.

1. Kraner/maskiner

Her anføres hvilke typer kraner/maskiner der anvendes. Hvordan de sikres mod at komme ind i sikkerhedsafstanden til trafikeret spor/nabospor. Ved arbejder på perron angives hvordan kraner/maskiner sikrer opholdszonen og sikkerhedszonen, således dette ikke er til gene for publikum.

Ved tekniske foranstaltninger så som krøje- og eller højdestop, skal der indregnes udskud og kranens mobilitet i forhold til det aflåste system. Det skal sikres og beskrives at en teknisk funktion hindrer arbejde i sikkerhedsafstand til spor i drift.

Ved spunsning anføres type og maskine som anvendes. Hvilke sikkerhedsanordninger som anvendes for at sikre at emnerne ikke kommer ind for sikkerhedsafstanden til trafikeret spor samt respektafstanden til køreledningsanlægget.

Dokumentation herfor, kan være:

* Maskine type.
* Skitse/billede af arbejdsområdet, både for maskine, kran og sikkerhedsgrænser. Dette inkl. maskinens/krans radius.

1. Kørsel med skinnekøretøjer

Her anføres forhold omkring kørsel med skinnekørende køretøjer, herunder hvor og hvordan der skinnepåsættes. Der beskrives hvordan et evt. trafikeret nabospor sikres mod at maskinen overskrider sikkerhedsafstanden, også ved fejlhåndtering. (f.eks. sporspærring, afstand til spor/nabospor o. lign). Der beskrives også hvilken form for rampe som anvendes og godkendelsen fra den trafikale og den teknisk driftsansvarlige for spor. Dette vedhæftes som bilag.

1. Sportekniske forhold

Her beskrives hvis der skal træffes foranstaltninger ved sporanlæg, f.eks. restriktioner, særlige tilsyn eller særlige tilladelser i forhold til gældende regler som har betydning for togkørslen, så som hastighedsnedsættelser pga.

* sporets beliggenhed.
* Antal bruttotons som skal passer sporet (dage).

1. Sikringstekniske forhold

Her beskrives hvis der skal træffes foranstaltninger ved sikringsanlæg, f.eks. restriktioner, særlige tilsyn eller særlige tilladelser i forhold til gældende regler som har betydning for togkørslen. Dette kan være:

* kunstig kontrol på sporskifter.
* flytning af sporskifter.

1. Kørestrømstekniske forhold

Her beskrives hvis der skal træffes foranstaltninger ved kørestrømsanlæg, f.eks. restriktioner, særlige tilsyn eller særlige tilladelser i forhold til gældende regler. F.eks. ved overskæring af skinner, at man sikrer returkredsløbet med overstropning. Beskyttelsesjording af maskiner og lignende.

1. Toghastighed, sikkerhedsafstand og udsigtslængde

Her beskrives toghastighed /sikkerhedsafstand/udsigtslængde for de spor der skal arbejdes i, samt for de trafikeret nabospor som omgiver arbejdet.

1. Hastighedsnedsættelse

Her beskrives hvilke spor og km angivelse på hastighedsnedsættelsen. Her skal der også skrives ind hvis hastigheden i nabosporet skal nedsættes, i forbindelse med arbejdet.

1. Bilag

Her beskrives, hvilke bilag der er tilknyttet jernbanesikkerhedsplanen, eks:

* Sporspærringscirkulære.
* Kørestrømsafbrydelse.
* Drejebog for ibrugtagelse, risikovurdering.
* Billeder og skitser etc. som kan støtte sporspærringslederen i udførelsen af dennes opgave.
* **Gravetilladelser ja/nej:** Hvis der forefindes en gravetilladelse skal den vedlægges gældende jernbanesikkerhedsplan.

1. Dispensationer

Her beskrives, dispensationer som er givet projektet og som kan have betydning for sporspærringslederen i udførelsen af dennes opgave i form af et dokument (Bilag). Dette kan være en skitse eller et billede.

1. Uheld og uregelmæssigheder

Her benyttes den indskrevne standardtekst.

1. Telefonliste

Her anføres kommunikationsmuligheder med relevant trafikleder, samt navn og telefonnummer på Sikkerhedskoordinatoren og udfærdiger af jernbanesikkerhedsplan.